als_Latn dik_Latn sag_Latn
Skena politike këto ditë nuk duket e qetë, jo vetëm në taborin qeveritar, ku kryeministrit Zoran Zaev i duhen numra më shumë në Parlament për të bërë reformat e pretenduara, por edhe në taborin shqiptar ka fërkime për çështje të ndryshme, shkruan gazeta KOHA. Mospajtimet për gjuhën shqipe që ajo të miratohet para apo pas zgjedhjeve, kërkesa e BESËS për nënkryetar Parlamenti, afrimi i PDSH-se me BDI-së, zëra se ASH mund të prishet dhe vonesa në ndarjen e drejtorive për shkak të apetiteve të shumta të partive politike, e shtojnë më shumë skepticizmin se Qeveria deri në vjeshtë mund të hyjë në binarë të sigurt të funksionimit të saj dhe të fillohet me reforma të thella në shumë sektorë. Nga ana tjetër, dalja e prokurorisë speciale me 17 aktakuza, prej tyre 97 persona fizik dhe 7 juridike si dhe protestat e menjëhershme të mbështetësve të VMRO-s ndaj garniturës udhëheqëse të LSDM-së, ka bërë që kryeministri Zoran Zaev të kërkojë mbështetje më të gjerë politike në Parlament, duke ftuar të premten pas dite në takim liderin e Lëvizjes BESA, Bilall Kasami. Kjo pasi pozicioni i përkrahjes së Qeverisë së Zaevit nga Lëvizja BESA ende nuk është sqaruar, përveç asaj që ka thënë kryetari Kasami se do të përkrahin qeverinë vetëm sa i përket reformave që duhet t’i ndërmarrë vendi për afrim në BE. Por, që nga abstenimi nga votimi për kryetar Parlamenti, pastaj hezitimi i shumicës parlamentare që Lëvizja BESA të ketë njërin nga nënkryetarët e Parlamentit dhe refuzimi i kësaj partie që të caktojë kryetar të Komisionit anketues për liritë dhe të drejta e njeriu dhe caktimin e anëtarëve dhe zëvendësanëtarëve në komisionet tjera parlamentare si dhe deklarimi i shpeshtë i funksionarëve të lartë të BESËS, se nuk e përkrahin Qeverinë e re, ka bërë që LSDM të lëviz në drejtim të sigurimit të përkrahjes nga Lëvizja BESA për agjendën reformuese të saj. Kur kësaj t’i shtojmë dhe çështjen e gjuhës shqipe, kur LSDM nuk ka vullnet ta bëjë këtë para zgjedhjeve lokale, ndërsa partitë shqiptare kur aq shumë kanë trumbetuar se do të avancojnë gjuhën shqipe, kur i dhanë nënshkrimet liderit të LSDM për formimin e Qeverisë, nuk po e kapërdijnë lehtë këtë qasje të LSDM-së. BDI më herët kërcënoi për votëbesim, por tani duket që është dorëzuar nga presioni i ndërkombëtarëve, ndërsa lideri i LR-PDSH-së, Zijadin Sela, ka kërcënuar me braktisje të Qeverisë nëse gjuha shqipe nuk miratohet në Parlament brenda njëqind ditëshit të punës së Qeverisë. Nga ana tjetër, Lëvizja BESA ka paralajmëruar se në fillim të gushtit do të del me draft-ligj të ri për gjuhën shqipe. Ndërkohë, ngutja e LSDM-së që të merr drejtoritë kryesore, Drejtorinë për siguri dhe kundërzbulim, Byronë për siguri publike dhe Drejtorinë për të hyra publike dhe tani me tentimin që drejtor i ELEM-it të emërohet një person nga Serbia shtuar këtu dhe tendencën që të udhëheq edhe me drejtori tjera të rëndësishme, ka bërë që BDI dhe ASH të kenë pakënaqësi ndaj kësaj qajë të LSDM-së. Aq më shumë, kur dhe këta mes vete, konkretisht tre partitë e ASH, LR-PDSH, UNITETI dhe RDK, kanë apetite për disa drejtori të mëdha si ajo e Postës apo e Doganave, por dhe Policia financiare që për herë të parë do ta udhëheqin shqiptarët. Edhe në këtë drejtim LSDM nuk ka pritur më gjatë, por ka zhvilluar bisedime interne përmes grupeve të punës punuese me BDI-në dhe me ASH./Koha.mk
als_Latn